Nibe Festival forstår at trække spændingen, for mens billetsalget har buldret løs og slået billetsystemet ude af kurs hele tre gange, så har flere tusinde festivalgængere allerede sikret deres billetter. Det uden at kende festivalens fulde program, der afvikles om under et halvt år. Tirsdag kan Nibe Festival dog afsløre hele tre nye navne til listen af populære kunstnere, der forstår at tænde op for festen. "Og så ved du, at vi' på vej" Den første af disse artister er Benjamin Hav & Familien, der blandt andet er kendt for hits som "Lampeskærm", "Den Dejligste Boy", "Air Tonight" og mange flere. Senest kunne man opleve ham til lørdagens prisuddeling, Sport 2022, hvor han selv fik Kronprinsen til at bøje sig i støvet for derefter at hoppe og danse i takt med musikken. Et øjeblik, der siden da er gået viralt på de sociale medier. Den overbevisende familie vil optræde på Nibe Festival torsdag den 29. juni. Den næste kunstner, som Nibe Festival kan skrive på plakaten, er Saveus, der efterhånden er blevet en magtfaktor på den danske musikscene. Saveus har siden 2017 slået sit navn fast i den danske musikbranche med sange som "Levitate Me", "Everchanging" og "Ready to Die" til stor applaus. Lørdag den 1. juli spiller Saveus på Nibe Festival. Hjalmer optrådte allerede på Nibe Festival i 2019, og nu gentager han succesen til tonerne af "Hvis Du Går", "Dig og Mig" og "Folk som Os". For det er en opdateret og endnu mere populær Hjalmer, som siden sit sidste besøg også har brillieret i tv-programmet "Toppen af Poppen" til stor begejstring for sit publikum. Disse navne er allerede offentliggjort Nibe Festival har allerede verdensstjerner på plakaten. Her er de foreløbigt offentliggjorte navne på plakaten: OneRepublic (30. juni), Lukas Graham (28. juni), The Minds Of 99 (29. Juni), Tobias Rahim (30. juni), L.O.C. (28. juni), Saveus (1. juli), Benjamin Hav & Familien (29. juni), Hjalmer, Oh Land, Hugorm & PRISMA. Se det foreløbige program her .

Opsummering:
Selv Kongehuset giver den op for de nye artister på plakaten, og du kender dem helt sikkert også.